REZOLUTË

PËR VLERËSIMIN E VEPRIMTARISË SË RADIOTELEVIZIONIT SHQIPTAR PËR VITIN 2022

Kuvendi i Shqipërisë,
Duke vlerësuar rolin e RTSH-së në drejtim të përmbushjes së misionit të saj, realizimit të shërbimeve cilësore të radios dhe televizionit për të informuar, edukuar dhe argëtuar publikun, duke i shërbyer kombit, të gjitha grupeve të shoqërisë, përfshirë edhe pakicat kombëtare;
Duke njohur përpjekjet e RTSH-së për realizimin e programeve cilësore, ofrimin e një game të gjerë projektesh në interes të grupeve të ndryshme sociale, rritjen e audiencës dhe shtrirjen sa më të madhe në vend;
Duke konsideruar se veprimtaria e RTSH-së është kryer në përputhje të plotë me detyrimin për të pasur nga ana e saj një mbulim të paanshëm dhe të balancuar të lajmeve të vendit dhe atyre ndërkombëtare, duke bërë të mundur rritjen e besimit të publikut; 
Vlerëson veprimtarinë e  Radiotelevizionit Shqiptar gjatë vitit 2022 në drejtim të:
Prodhimtarisë së lartë televizive, si: emisione, dokumentarë, reportazhe, prodhime origjinale dhe shumë bashkëpunime si partner mediatik i një sërë ngjarjesh artistike;
Rikonceptimit të imazhit të RTSH-së, rinovimit të studiove dhe ndryshimit të skenografive që ofrojnë një imazh dhe cilësi më të mirë për të qenë sa më konkurrues në tregun mediatik;
Pasurimit të kanalit “RTSH Shkollë” krahas kurrikulës mësimore edhe me emisione argëtuese dhe edukative, me qëllim zgjimin e kuriozitetit dhe mbajtjen e audiencës të angazhuar;
Ridimensionimit të programit të radios sipas modelit që imponon aktualiteti, në mënyrë që ajo të ofrojë dobishmëri dhe strategji për përballimin e sfidave.
Digjitalizimit të materialeve audio të fondit të Radio Tiranës.
Rritjes së veprimtarisë së Orkestrës Simfonike të RTSH-së me koncerte të programuara në bashkëpunim me institucione të tjera, si: TKOB apo Orkestra Simfonike e Kosovës.
Kuvendi kërkon që Radiotelevizioni Shqiptar për vitin 2023 të angazhohet në këto drejtime:
1. KDRTSH-ja të informojë sa më parë Kuvendin në lidhje me prodhimet e porositura gjatë vitit 2022 nga fondi i prodhimit të pavarur. 
2. Të bëhet transparente veprimtaria e KDRTSH-së në faqen zyrtare online duke u publikuar të gjitha vendimet e marra të shoqëruara edhe me relacionet përkatëse, procesverbalet e mbledhjeve dhe mënyrën e votimit. 
3. Të bëhet transparente përbërja dhe veprimtaria e Bordit të Administrimit, duke publikuar aktivitetin e këtij bordi dhe të gjitha vendimet e marra dhe aktet e miratuara. 
4. Të bëhet transparente përbërja dhe veprimtaria e Këshillit për shikuesit dhe dëgjuesit, si  dhe të publikohen të gjitha vendimet e tij. 
5. Të angazhohet në realizimin e më shumë emisioneve, programeve argëtuese, kulturore e edukative, prodhime të RTSH-së për të rinjtë, konkretisht grup-moshave 10–14 vjeç, si dhe 15 deri në 18 vjeç, me fokus të veçantë informimin dhe edukimin për fenomenin e bullizmit në këto grup-mosha. 
6. T’u dedikohet një pjesë e fondit të prodhimeve të pavarura emisioneve për fëmijë, me qëllim informimin dhe edukimin për mirëqenien shëndetësore psikofizike të tyre.
7. Të angazhohet në pasurimin e kanalin “RTSH Shkollë” me emisione kulturore e rubrika argëtuese, veçanërisht në fundjava, si dhe me një programim më të përshtatshëm të transmetimeve në ditët e pushimeve shkollore, duke siguruar gjithëpërfshirje gjeografike të shkollave të territorit dhe duke pasqyruar aktivitetet artistike të këtyre shkollave. 
[bookmark: _GoBack]8. Të angazhohet për transmetimin e programeve edukative, të parashikuara në dispozitat e ligjeve specifike për mbrojtjen e shëndetit, siç është edhe ligji nr. 76/2014, “Për disa shtesa dhe ndryshime në ligjin nr. 9636, datë 6.11.2006, “Për mbrojtjen e shëndetit nga produktet e duhanit”, i ndryshuar”. 
9. Të publikojë në faqe shpenzimet e festivaleve, si dhe shpenzimet për prodhimet e pavarura audiovizive, në funksion të transparencës mbi përdorimin e fondeve publike. 
10. Në “RTSH Kuvend” të përfshihen edhe përmbajtje informuese dhe shpjeguese të realizuara përmes bisedave, intervistave apo analizave profesionale me ekspertë të fushës për projektligje që janë në proces diskutimi dhe që janë me rëndësi për qytetarin dhe komunitetin, në funksion të konsultimit publik për aktet ligjore. 
11. Në kuadër të transparencës, të publikohet në faqen zyrtare struktura organizative dhe organika e RTSH-së, të reflektohen vakancat e krijuara dhe të jetë transparente e gjithë procedura e rekrutimit. 
12. KDRTSH-ja të investohet në hartimin e planit strategjik të institucionit për të siguruar qëndrueshmëri dhe vizion në drejtimin e transmetuesit publik. 
13. Të angazhohet në arkëtimin e detyrimeve financiare duke synuar uljen e vlerës debitore ndaj RTSH-së.

KRYETARE
Lindita Nikolla

Miratuar më datë 6.7.2023. 




